壽陳貴白
作者：戴表元
朝代：宋

paragraphs: 祝君以陸地千蹄牛，君言不如扁舟江海狎浮鷗。
祝君以通侯尺二組，君言不如草屋三間卧風雨。
富貴何人不解頤，君視二物如兒嬉。
我今贈君亦無物，但有聱牙佶倔村田詩。
我歌詩，君進酒，客主讙譁起相壽。
尋常此日費千金，京洛奔馳今白首。
江風颯颯吹黄塵，對面樓臺不見人。
與君漂泊爲何事，一笑幸是山林身。
寡語薄味，足以養氣。
少求簡出，足以養體。
奇章鍾乳本斧斤，胡廣菊潭堪唾涕。
君不見南方屭贔五色龜，窮年引息不嫌饑。
又不見曲轅擁腫百圍木，匠石捐棄反爲福。
蝸封蟻壤何足論，歸來未廢蓬蒿園。
我更搜詩君釀酒，通家德公有賢婦。